পাবনার ঈশ্বরদীর মুলাডুলি ইউনিয়নের ২৮ গ্রাম এখন ঢেঁড়স গ্রাম নামে পরিচিত। প্রতিদিন এই গ্রামগুলো থেকে প্রায় ২২ থেকে ৩০ ট্রাক ঢেঁড়স যাচ্ছে দেশের বিভিন্ন স্থানে। এ সম্পর্কে ঢেঁড়স চাষি আমিনুর রহমান বাবু জানান, এ এলাকায় ঢেঁড়স চাষে মানুষ এতই ঝুঁকে পড়েছেন যে, কোথাও  একখণ্ড জমি ফাঁকা নেই। বাড়ির উঠোনের ফাঁকা জায়গায় পর্যন্ত ঢেঁড়সের গাছ। মুলাডুলির বিভিন্ন গ্রামে আগে যেখানে কাজের অভাবে দিনমজুরদের প্রায় বেকার থাকতে হত, আজ কাজ করার জন্য অন্য গ্রাম থেকে লোক আনতে হচ্ছে। ঢেঁড়স চাষের সুবাদে এখানে কাঁচামাল আড়তদার সমিতি গড়ে উঠেছে। যেখানে প্রতিদিন কাজ করছেন কমপক্ষে আড়াইশ শ্রমিক। আবহাওয়া অনুকূলে থাকা এবং ঢেঁড়সের প্রধান শত্রু মোজাইক ভাইরাসের আক্রমণ কম হওয়ায় গত বছরের চেয়ে এ বছর ফলন হয়েছে আশানুরূপ। এলাকাবাসী জানান, ৫-১০ বছর আগেও মুলাডুলি ইউনিয়নের গ্রামগুলোতে টিনের বড় ঘর কিংবা সেমিপাকা বাড়ি  খুঁজে পাওয়া যেত না এখন সেখানে প্রচুর পাকা বাড়ি-ঘর এমনকি ফ্ল্যাটবাড়িও তৈরি হচ্ছে। একবিঘা ঢেঁড়স আবাদে সব মিলিয়ে খরচ হয় ১০ থেকে ১২ হাজার টাকা। ভাল ফলন হলে একবিঘা জমির ঢেঁড়স বিক্রি হয় প্রায় ২০ হাজার টাকা।